Restoranitest: Vinoteek + kohvik = Kohviteek - Sekretär
Restoranitest: Vinoteek + kohvik = Kohviteek
Õigekoht kohvi- ja veiniarmastajatele
Pikka aega kadriorglasi kohvilõhnadega hullutanud Gourmet Coffee laienes mõnda aega tagasi ka südalinna ja rajas Pärnu maanteele Kohviteegi. Tegemist on nähtusega, millesarnast teist meil pole: kokku on saanud kohvi- ja teepood, vinoteek ja kohvik, kirjutab Puhkepäeva toidukriitik Heidi Vihma.
Originaalse mõtlemisega paistis Gourmet Coffee silma juba oma Kadrioru kohvikut avades, kus ühe katuse alla toodi kokku kohvi röstimiskoda, kohvipood ja kohvik-restoran. Ja nüüd siis Kohviteek.
Kohvilembeste kogunemiskoht
Kohviteegist on saanud minu südalinna lemmik-kohtumispaik ja mitte niivõrd joogi-söögi pärast, kuivõrd seepärast, et tegemist on ühega Tallinna vähestest suurlinliku atmosfääriga kohtadest. Suurlinlik on see kõigepealt sisekujunduse poolest, mis oma erisuguste laudade ja mitme tasapinnaga mõjub väga värskelt meie ikka veel esimest Eesti Vabariiki taganutvas kohvikukultuuris.
Aga mitte disain pole atmosfääri loomisel kõige olulisem – seda ikka tuleb ette, disainerid on meil osavad –, vaid lihtsus ja kergus, millega tegijad on hästitoimivaks tervikuks kokku sulatanud kohviku, vinoteegi ja poe.
URL: http://www.sekretar.ee/uudised/2015/04/17/restoranitest-vinoteek-kohvik-kohviteek